„ Tíu fullorðnir karlmenn grétu á sama tíma “ Magnús Einar Magnússon , formaður björgunarsveitarinnar Sæbjargar á Flateyri , segir að tjón á dauðum hlutum skipti engu máli . „ Ég heyrði nokkuð sem ég hef aldrei heyrt áður , “ segir hann um augnablikið þegar unglingsstúlka fannst á lífi í rúminu sínu undir snjóflóðinu . Magnús Einar Magnússon , formaður björgunarsveitarinnar Sæbjargar á Flateyri , segir að öllum hafi létt gríðarlega þegar að unglingsstúlkan sem grófst undir flóðinu sem féll þar í gærkvöldi fannst heil á húfi . „ Ég heyrði nokkuð sem ég hef aldrei heyrt áður , tíu fullorðnir karlmenn grétu á sama tíma . “ Tvö snjóflóð féllu úr tveimur giljum upp af Flateyri á tólfta tímanum í gærkvöldi . Annað þeirra , það sem féll úr Skollahvilft sem er innar í firðinum , fór meðfram snjóflóðavarnagarði og í sjó fram með þeim afleiðingum að flóðbylgja myndaðist og reið yfir smábátahöfnina . Hvolfdi hún og sökkti sex af sjö bátum sem voru í höfninni og mara þeir þar nú í hálfu kafi . Hitt flóðið , sem féll úr ytra gilinu , Innra-Bæjargili , lenti einnig á snjóflóðavarnargarði sem beindi því frá bænum . Kraftur flóðsins var hins vegar svo mikill að það sprakk yfir snjóflóðavarnargarðinn og skall á húsi við Ólafstún þar sem fjögurra manna fjölskylda býr . Móðirin komst út úr húsin með tveimur yngri börnum sínum af eigin rammleik . Elsta dóttirin grófst hins vegar undir flóðinu í svefnherbergi sínu . Björgunarsveitarmenn komu fljótt á vettvang og fundu stúlkuna , kalda en ómeidda , eftir um 40 mínútna leit . Aðstæður til leitar í húsinu , inni í herbergi stúlkunnar , voru mjög erfiðar . Plássið var lítið og mikill snjór . Alls konar dót , innanstokksmunir og annað , voru fyrir við moksturinn og eins þurfti að fara varlega við leitina . Samkvæmt heimildum Stundarinnar hafði stúlkan legið í rúmi sínu , sem feyktist til á milli veggja , og fannst hún liggjandi í fósturstellingu undir sæng sinni . Snjóflóðið var þá orðið hart eins og „ steypa “ , samkvæmt lýsingum . „ Snjórinn varð mjög fljótt mjög harður og það var eins mjög erfitt að koma snjó út úr herberginu . Það reyndi því talsvert á mannskapinn en sem betur fer fór þetta vel . Manni fannst þetta taka heila eilífð en í raun voru þetta um 35 til 40 mínútur frá því að við fórum inn í húsið og þar til við fundum hana , “ sagði Magnús þegar Stundin ræddi við hann á ellefta tímanum í morgun . Við höfninaÍbúi á Flateyri horfir yfir hamfarasvæðið í gærkvöldi . Spurður hvernig tilfinningin væri þegar björgunarsveitarmenn finna manneskju sem leitað væri að í aðstæðum sem þessum segir Magnús að hann hafi ekki verið sjálfur inni í herberginu þegar stúlkan fannst því hann hafi verið að stýra aðgerðum fyrir utan . „ Ég heyrði nokkuð sem ég hef aldrei heyrt áður , tíu fullorðnir karlmenn grétu á sama tíma . Tilfinningarnar eru auðvitað gríðarlegar , ekki síst í svona litlu bæjarfélagi þar sem að allir þekkja alla og ekki síður af því að við eigum okkar sögu , “ segir Magnús og vísar þar til snjóflóðsins mannskæða sem féll á Flateyri 26. október 1995 , þar sem tuttugu manns létust . „ Ég trúi því ekki að ég sé kominn aftur “ Magnús sjálfur er fæddur 1989 og man því ekki mikið eftir flóðinu 1995 . „ Það eru bara sögurnar sem maður hefur heyrt , þetta hitti menn verr fyrir sem upplifðu flóðið þá . “ Hins vegar voru sumir reyndari björgunarsveitarmanna í Sæbjörg einnig við björgunarstörf fyrir aldarfjórðungi , þegar flóðið féll 1995 . Magnús segir að minningarnar síðan þá hafi hreyft mjög við mörgum þeirra . „ Eins björgunarsveitarmenn sem komu með varðskipinu frá Ísafirði í nótt , menn sögðu : Ég trúi því ekki að ég sé kominn aftur . “ Tíu björgunarsveitarmenn frá Sæbjörgu voru við störf í nótt og sautján björgunarsveitarmenn komu með varðskipinu Þór frá Ísafirði í nótt og eru fimmtán þeirra ennþá á Flateyri en tveir fóru til baka með skipinu í morgun . Stúlkan borin um borð í ÞórLandhelgisgæslan birti í morgun myndir af því þegar að björgunarsveitarmenn fluttu stúlkuna sem bjargað var úr flóðinu um borð í skipið , sem svo sigldi með hana og fjölskyldu hennar inn á Ísafjörð . Mynd : Landhelgisgæsla Íslands Veðrið enn kolvitlaust Magnús segir að léttirinn þegar stúlkan fannst hafi verið mikill og eins þegar ljóst var að engir aðrir höfðu slasast eða lent í flóðinu . Þorpsbúar séu engu að síður í sjokki . „ Það er að koma áfallateymi með Þór og ég hef fengið nokkrar hringingar í morgun um hvort að það verði í boði , sérstaklega fyrir nemendur Lýðháskólans sem búa í sjóstangveiðihúsunum sem voru rýmd í gærkvöldi . Það var verkefnið sem við vorum að fara í í gærkvöldi þegar að við fengum fregnir af seinna flóðinu . Þá settum við það auðvitað bara í bið . “ Eftir hádegið verður opnuð fjöldahjálparmiðstöð í grunnskólanum þar sem áfallahjálp verður í boði og munu björgunarsveitarmenn veita fólki aðstoð við að komast þangað ef þörf krefur . Bátarnir líklega ónýtirMagnús Einar telur allar líkur á að bátarnir sex sem flóðbylgjan tók með sér séu ónýtir . Mynd : Önundur Pálsson Flóðið lenti ekki á húsunum sem standa þarna niðri á Eyararbótinni en flóðbylgjan sem varð þegar flóðið úr Skollahvilft féll í sjó fram var gríðarleg og olli því gríðarlegum skemmdum á sex af sjö bátum Flateyringa sem voru í höfninni . Magnús segir að lögregla hafi tekið ávkörðun um að rýma umdrædd hús og auk þess tvö hús í Hafnarstræti einnig . „ Það fór sjór hér yfir allt . Þó að þegar hafi fallið eitt flóð þá er alls ekki víst að svæðið sé öruggt , það er ekkert hægt að segja um hvernig snjóflekinn hefur brotnað upp enda er ekkert skyggni búið að vera . „ Það er náttúrulega bara alveg kolvitlaust veður þannig að við sjáum ekki einu sinni út um glugga hjá okkur . Síðasta sem ég vissi að það væri mögulegt að það lægði eitthvað upp úr hádegi , við vonum það bara . “ Þegar Stundin ræddi við Magnús á ellefta tímanum var um það bil að hefjast stöðufundur vegna snjóflóðanna . Flateyringar muna varla eftir öðrum eins snjóþyngslum á þessari öld og hafa íbúar verið lokaðir inni vegna veðurs frá því síðastliðinn föstudag . Fréttir voru sagðar af því í byrjun vikunnar að farið væri að sneiðast um birgðir í þorpinu , brauð væri að klárast og óljóst hvenær hægt yrði að koma matvælum og öðrum vörum á svæðið . Greint var frá því í morgun að varðskipið Þór myndi koma með birgðir frá Ísafirði til Flateyrar . Magnús segir þó að ekki sé vöntun á neinu að sinni . „ Við erum stödd á Gunnukaffi , sem er kaffihús hér í bænum , og þau eru búin að græja morgunmat fyrir alla björgunarsveitarmenn . Þau voru vel birg , þau sjá um mötuneytið fyrir leikskólann og grunnskólann hér í bænum . “ „ Þetta eru algjörar hamfarir “ Grétu þegar þeir fundu hanaMagnús Einar Magnússon , formaður björgunarsveitarinnar á Flateyri , segir að allir björgunarsveitarmennirnir sem voru við leit hafi farið að gráta af létti þegar þeir fundu og björguðu stúlkunni sem lenti í snjóflóðinu í nótt . Magnús segir að nú bíði björgunarsveitin þess að veður skáni og mögulega verði þá hægt að komast í verðmætabjörgun í húsinu við Ólafstún . Önnur verkefni séu óklár en hættustig er enn á hlutum bæjarins , þar á meðal hafnarsvæðinu . Því hafi björgunarsveitarmenn ekkert komist til að kanna með bátana í höfninni . „ Nei , þetta er hættusvæði þar sem þeir eru og við fórum ekkert í nótt . Svæðið er smekkfullt af snjó svo við höfðum í sjálfu sér ekki áhyggjur af því að bátarnir færu þegar byrjaði að falla út . Eftir því sem ég hef séð í morgun , milli bylja , eru bátarnir allir enn inni í höfninni . Þetta er hins vegar gríðarlegt eignatjón , án þess að ég sé neinn sérfræðingur gæti ég trúað að allir þessir bátar séu ónýtir . Flotbryggjan er bara farin , hún liggur á hvolfi í pollinum . Þetta eru algjörar hamfarir . Þetta eru hins vegar bara dauðir hlutir , eftir að stúlkan bjargaðist á lífi þá skiptir engu máli með hitt . “